62023CJ0040_RES
C‑40/23. P. sz. ügy
Európai Bizottság
kontra
Holland Királyság
A Bíróság ítélete (második tanács), 2024. június 13.
„Fellebbezés – Állami támogatások – Villamosenergia‑termelésre történő szénfelhasználást tiltó holland törvény – Szénerőmű előrehozott bezárása – Kártalanítás nyújtása – Az intézkedést állami támogatás fennállásának kérdésében való állásfoglalás nélkül a belső piaccal összeegyeztethetőnek nyilvánító határozat – Az Európai Bizottság hatáskörének gyakorlása”
Államok által nyújtott támogatások – A Bizottság által végzett vizsgálat – Hatáskör – Valamely nemzeti intézkedés belső piaccal való összeegyeztethetőségét anélkül megállapító határozat elfogadása, hogy ezen intézkedést előzetesen állami támogatásnak minősítették volna – A Bizottság hatáskörén túlmutató határozat
(EUMSZ 107. és EUMSZ 108. cikk)
(lásd: 37–49. pont)
Összefoglalás
A Bíróság, elutasítva az Európai Bizottságnak a Holland Királyság kontra Bizottság ügyben a Törvényszék által 2022. november 16‑én hozott ítélet (
1
) ellen benyújtott fellebbezését, pontosítja azokat a feltételeket, amelyek mellett a Bizottság valamely nemzeti intézkedés belső piaccal való összeegyeztethetőségének az EUMSZ 107. és EUMSZ 108. cikkre tekintettel történő vizsgálatára vonatkozó hatáskörét gyakorolhatja. Ítéletében a Törvényszék úgy értékelte, hogy a Bizottság nem határozhat valamely nemzeti intézkedés belső piaccal való összeegyeztethetőségéről annak előzetes megállapítása nélkül, hogy ez az intézkedés az EUMSZ 107. cikk (1) bekezdése értelmében vett állami támogatásnak minősül.
2019‑ben a holland hatóságok a 2015/1535 irányelvnek (
2
) megfelelően bejelentették a Bizottságnak a villamosenergia‑termelésre történő szénfelhasználás tilalmáról szóló törvényre vonatkozó tervezetüket. E törvénytervezet célja a szén‑dioxid (CO2) kibocsátásának Hollandiában való csökkentése, és lehetőséget biztosít arra, hogy kompenzációt nyújtsanak azon szénerőművek részére, amelyeket más erőművekkel összehasonlítva aránytalanul nagy mértékben érint a villamosenergia‑termelésre történő szénfelhasználás tilalma. Márpedig e törvénytervezetet nem jelentették be a Bizottságnak az EUMSZ 108. cikk (3) bekezdése alapján.
A törvénytervezetről a 2015/1535 irányelv alapján tett bejelentést követően a Bizottság saját kezdeményezésére kezdte meg a feltételezett támogatásra vonatkozó információk vizsgálatát, és a 2020. május 12‑i határozatában (
3
) megállapította, hogy a szóban forgó intézkedés az EUMSZ 107. cikk (3) bekezdésének c) pontja értelmében (
4
) összeegyeztethető a belső piaccal, annak megállapítása nélkül azonban, hogy ez az intézkedés előnyt biztosít a kedvezményezett számára, és ennélfogva állami támogatásnak minősül.
A Holland Királyság ekkor e határozat megsemmisítése iránti keresetet nyújtott be a Törvényszékhez, azt kifogásolva, hogy a Bizottság túllépte hatáskörét, és jogbizonytalanságot eredményezett. Miután a Törvényszék megsemmisítette az említett határozatot, a Bizottság fellebbezést nyújtott be a Bírósághoz a Törvényszék ítélete ellen.
A Bíróság álláspontja
Fellebbezésének alátámasztása érdekében a Bizottság többek között arra hivatkozott, hogy a Törvényszék túl megszorítóan értelmezte az EUMSZ 107. cikk (3) bekezdését, amikor úgy ítélte meg, hogy nem rendelkezik hatáskörrel annak eldöntésére, hogy valamely intézkedés összeegyeztethető‑e a belső piaccal, anélkül hogy előzetesen megállapítaná, hogy ez az intézkedés állami támogatásnak minősül. A Bizottság szerint az e cikkben használt „támogatás” kifejezés olyan intézkedéseket is magában foglal, amelyek állami támogatásnak minősülése eldöntetlen.
E tekintetben a Bíróság megjegyzi, hogy bár a „támogatás” kifejezést az EUMSZ 107. cikk (1) bekezdése a köznyelvben elfogadott szokásos értelemben használja, e kifejezés ugyanezen cikk (3) bekezdésében kizárólag az állami támogatásokat jelöli. Az EUMSZ 107. cikk (1) bekezdéséből ugyanis az következik, hogy csak azok az intézkedések összeegyeztethetetlenek a belső piaccal, amelyek – ha a Szerződések másként nem rendelkeznek – megfelelnek az ezen (1) bekezdésben foglalt feltételeknek, és amelyek következésképpen állami támogatásnak minősülnek. Ennélfogva az EUMSZ 107. cikk (3) bekezdése, amely az e rendelkezéstől eltérve felsorolja azokat az intézkedéseket, amelyek a belső piaccal összeegyeztethetőnek tekinthetők, csakis az állami támogatásokra vonatkozhat.
Igaz ugyan, hogy az EUMSZ 107. cikk nem ír elő eljárási szabályokat, és nem is vonatkozik közvetlenül a Bizottság hatásköreire, mindazonáltal e rendelkezésből kitűnik, hogy valamely intézkedésnek az említett rendelkezés (1) bekezdése értelmében vett állami támogatásnak minősítése az e rendelkezés (3) bekezdésében előírt eltérés esetleges alkalmazásának előfeltételét képezi. Az Európai Unió tehát arra rendelkezik hatáskörrel, hogy az állami támogatásnak minősülő intézkedések belső piaccal való összeegyeztethetőségéről határozzon, nem pedig arra, hogy az állami támogatásnak nem minősülő intézkedések összeegyeztethetőségéről határozzon. Az EUMSZ 108. cikk e hatáskör gyakorlását – a Bíróság felülvizsgálata mellett – a Bizottságra ruházza. Márpedig az uniós intézmények csakis az átruházott hatáskörök keretein belül járhatnak el.
A fentiekre tekintettel a Bíróság úgy ítéli meg, hogy a Törvényszék helyesen semmisítette meg a vitatott határozatot.
(
1
)	2022. november 16‑iHollandia kontra Bizottság ítélet (T‑469/20, EU:T:2022:713).
(
2
)	A műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9‑i (EU) 2015/1535 európai parlamenti és tanácsi irányelv (HL 2015. L 241., 1. o.).
(
3
)	A Hollandia által a holland villamosenergia termelésre történő szénfelhasználás betiltásával összefüggésben nyújtott SA.54537 (2020/NN) állami támogatásról szóló, 2020. május 12‑i C(2020) 2998 final bizottsági határozat (a továbbiakban: vitatott határozat).
(
4
)	Az EUMSZ 107. cikk (3) bekezdésének c) pontja értelmében „[a] belső piaccal összeegyeztethetőnek tekinthető: […] c) az egyes gazdasági tevékenységek vagy gazdasági területek fejlődését előmozdító támogatás, amennyiben az ilyen támogatás nem befolyásolja hátrányosan a kereskedelmi feltételeket a közös érdekkel ellentétes mértékben”.